Carcaixent es prepara per a complir 100 anys com a ciutat
01 de Febrero de 2016

Carcaixent

Carcaixent començarà este dijous els preparatius per a la commemoració dels 100 anys com a ciutat amb la celebració d’una assemblea oberta per donar a conéixer el projecte i implicar tota la ciutadania en l’organització. L’acte tindrà lloc a l’Auditori de les Dominiques, a les 19:00 h, i comptarà amb la participació de Paco Salom, alcalde de Carcaixent, i de diferents actors socials implicats en els actes de commemoració. Com ja es va avançar, des de l’Ajuntament de Carcaixent està previst dedicar tot l’any 2016 a commemorar esta data tan especial per a la ciutat, i ja s’ha posat en funcionament una comissió de treball específica per a preparar activitats que es realitzaran per a celebrar el centenari.

Paco Salom, alcalde de Carcaixent, ha volgut destacar la importància de la data i la importància de l’acte per implicar tota la ciutadania des del principi en la celebració del centenari, “no com a simples espectadors, sinó com a part activa de la commemoració, proposant i participant en l’organització”. Per altra banda, Paco Salom ha volgut aclarir que es tracta d’una iniciativa amb clara vocació turística que ha de ser susceptible de prolongar-se en el temps. Per este motiu, ha insistit que la col·laboració ciutadana és fonamental per fer d’esta proposta un projecte de futur i sostenible en el temps, “hem de convéncer-nos que eixe patrimoni, posat en valor i donat a conéixer, és atractiu i pot rendibilitzar-se i generar riquesa en benefici de tota la comunitat, en benefici de tots els veïns i veïnes”, ha afegit.

Paula Lozano, regidora de Turisme, també  ha incidit en la transcendència que pot tindre esta celebració per posar en valor el potencial turístic de Carcaixent i convertir-lo en una atracció per a visitants. A més, també ha volgut remarcar que la commemoració dels 100 anys de Carcaixent com a ciutat ha de servir perquè les veïnes i veïns de Carcaixent valoren el que tenen més a prop, “hem de reconéixer-nos com a poble i apreciar la nostra història i el nostre patrimoni natural, cultural, paisatgístic i monumental. Nosaltres hem de ser els principals ambaixadors del nostre poble”, ha afegit.

L’any 1916 Carcaixent obté el títol de ciutat gràcies a la revolució econòmica i social conseqüència de l’expansió del conreu de la taronja i la seua comercialització des de finals del s. XIX i principis del XX. Esta nominació com a ciutat culmina el procés d’independència d’Alzira, en relació amb el qual enguany se celebra el 440 aniversari de la concessió del privilegi d’Universitat l’11 de març de 1576, dia en què es commemora la Festa de l’Autogovern a Carcaixent.